Om ŉ motorwag te beloon vir sy/haar diensteArgieffoto. Deur Lana Hitge Hulle is oral te sien by winkelsentrums – die mense wat jou met ŉ wilde fluit keer wanneer jy per ongeluk voor ŉ aankomende motor by ŉ parkeerplek begin uitry (en jou waarskynlik ŉ hele paar rand se duikklopkoste in die proses spaar). Dit het al ’n paar keer gebeur dat ek verdwaal in ’n parkeerarea rondsoek na my motor, net om die motorwag met groot handgebare agter my te sien aanhardloop om my te wys waar ek geparkeer het. En hoeveel keer het ek nie al met groot verligting gesien hoe die oranje baadjie agter my verskyn wanneer ek met my klein sedanmotortjie tussen twee SUV-bielies uit ŉ parkeerplek probeer wurm nie. Om nie eens te praat van die kere wat ek haastig (en baie dankbaar) my winkelwaentjie aan hulle kan oorgee om terug te neem na waar dit hoort nie. En tog moes ek al soveel male skaam vir hierdie persoon wat in son, wind en weer in die parkeerplekke diens doen, om verskoning vra omdat ek in die era van bankkaarte en kaartmasjene net eenvoudig nie kontant by my het om te betaal vir sy/haar dienste nie. Ek is absoluut oortuig daarvan dat motorwagte se inkomste per dag ŉ aansienlike knou kry as gevolg van die byna kontantlose samelewing waarin ons leef. As ŉ mens mooi nadink oor wat hierdie mense werklik alles doen, kan ŉ mens nie anders nie as om te moet erken dat ŉ motorwag wat sy/haar werk ernstig neem, ŉ uiters waardevolle bydrae lewer om ons winkelbesoeke (en dan spesifiek parkering) heelwat makliker te maak nie. Ek het al baie gewonder of groot kettingwinkels dit nie wil oorweeg om ŉ soort koepon ter waarde van sowat R5 by die kassiere beskikbaar te stel wat ek dan sommer saam met my inkopies kan betaal en later by die motor aan die motorwag kan gee nie? Ek besef dit kan vir die winkels ’n administratiewe nagmerrie word as hulle die koepons weer later moet ruil vir kontant, maar dit kan dalk ’n opsie wees dat die winkels wel toelaat dat die motorwagte met hierdie koepons betaal vir hulle eie inkopies by hierdie winkels. Dit sal vir my wonderlik wees as winkels Jan Publiek op hierdie manier kan help om hierdie mense wat regtig hard werk om siel en liggaam aan mekaar te hou, meer gereeld te beloon vir hulle dienste. Aan die einde van die dag is die arbeider tog geregtig op sy loon.